Germaniya O‘zbekistonga koronavirusga qarshi yuqori samaraga ega 10 ming doza dori vositasini yuboradi

Germaniya O‘zbekistonga insonparvarlik yordami tariqasida 10 ming doza Casirivimab/Imdevimab kombinatsiyalangan preparatini yuboradi. Bu preparat koronavirus infeksiyasiga qarshi kurashda yuqori samaraga ega, deb xabar beradi Sog‘liqni saqlash vazirligi matbuot xizmati.

 Kadr: India Today
Ma’lum qilinishicha, Toshkentga 2-sentabr kuni soat 21:00 da keladigan yukning umumiy qiymati 20,6 million yevroni tashkil qiladi.
Casirivimab/Imdevimab (Shveysariyaning Roche farmatsevtika kompaniyasidan) — COVID-19’ga qarshilikni ishlab chiqarish uchun mo‘ljallangan sun’iy “antitanachalar kokteyli”. Hozirgi vaqtda preparat ularning hali ham yangi shtammlarga chidamli yagona kombinatsiyasi hisoblanadi.
Tadqiqot natijalariga ko‘ra, preparat kasalxonaga yotqizish va koronavirusdan o‘lish darajasini 70 foizga kamaytirdi, shuningdek, kasallik alomatlarining davomiyligini 14 kundan 10 kungacha qisqartirdi.
Avvalroq Buxoro yahudiylarining butunjahon kongressi shafeligida Global Jewish Assistance and Relief Network fondi tomonidan O‘zbekistonga insonparvarlik yordamida yuborilgani to‘g‘risida xabar berilgandi.